**E L Ő T E R J E S Z T É S**

**Szombathely Megyei Jogú Város Közgyűlésének 2022. szeptember 9-i rendkívüli ülésére**

**Javaslat a Megélhetésvédelmi Munkacsoport által javasolt intézkedések megtételére**

Az energiaárak drasztikus növekedése, az egyre magasabb infláció és fogyasztói árak jelentős mértékben növelik az egyes háztartások kiadásait, veszélybe sodorva a családok pénzügyi egyensúlyát. Mindezek következtében prognosztizálható, hogy a szombathelyi családok egy része nehéz anyagi helyzetbe kerül. A szombathelyi lakosok szociális biztonságának előmozdítása, az anyagi terhek mérséklése érdekében az Önkormányzat folyamatosan figyelemmel kíséri a lakosság szociális helyzetét, igyekszik választ adni a felmerülő szociális szükségletekre. Az energia-veszélyhelyzet gazdasági, szociális kihatásaira történő gyors és hatékony reagálás érdekében Megélhetésvédelmi Munkacsoport kezdte meg működését. Felismerve a jelenlegi támogatási rendszer által nem kezelhető élethelyzeteket, az eddigieken túl további támogatási formák bevezetése vált indokolttá, amely átmeneti jelleggel képes lehet kezelni a lakosság megélhetési problémáit. A támogatások nagyobb célzottságának elősegítése érdekében javasolt, hogy a pénzbeli támogatások rendszerét olyan természetbeni támogatási formák egészítsék ki, amelyek célzottan ez energiaárak emelkedésével jelentkező többletkiadásokhoz nyújtanának hatékony segítséget a családok számára.

Fentiek alapján a Munkacsoport által javasolt szociális intézkedések az alábbiak.

1. **Javaslat gázártámogatás bevezetésére**

A támogatás igénybevételének feltételei:

1. a kérelmező háztartása az egyes egyetemes szolgáltatási árszabások meghatározásáról szóló 259/2022. (VII.21.) Korm. rendelet 5. § (1) bekezdésében meghatározott fogyasztási mérték felett vételezett földgázt; valamint
2. akinek 1 vagy 2 fős háztartásában az egy főre jutó havi jövedelem nem haladja meg a 150.000 Ft-ot, több fős háztartás esetén pedig a 114.000 Ft-ot.

A támogatás időtartama: a kérelem benyújtás hónapjának első napjától (legkorábban 2022. október 1. napjától) 2023. április 30-ig.

A támogatás összege: a Korm. rendeletben meghatározott fogyasztási mérték feletti m3- ként 250 Ft, de legfeljebb havonta 20.000 Ft.

A kérelem benyújtásának módja: rendszeresített formanyomtatványon az alábbi mellékletekkel:

1. a háztartás tagjainak megelőző havi jövedelemigazolása,
2. a kérelmező által ténylegesen lakott ingatlan vonatkozásában, a kérelem benyújtását megelőző hónapra kiállított földgáz számla,
3. a kérelmező lakáshasználatának hitelt érdemlő igazolása.

A támogatás folyósítása közvetlenül a szolgáltatóhoz történne, és ugyanazon lakásra csak egy jogosultnak lenne megállapítható azzal, hogy külön lakásnak kell tekinteni a társbérletet és a jogerős bírói határozattal megosztott lakás lakrészeit. Nem állapítható meg gázártámogatás annak a háztartásnak, amely részére villamosenergia támogatás került megállapításra.

A támogatás megszüntetésre kerül:

1. ha a támogatott elhalálozik
2. ha a támogatott elköltözik
3. a támogatott kérelmére,

a fenti körülmények bekövetkezése hónapjának utolsó napjával.

A gázártámogatás bevezetéséhez az Önkormányzat a következő fűtési szezonra (2022. október 1. – 2023. április 30.) 150 millió forintot különítene el azzal, hogy a támogatás megállapítására a Közgyűlés által megállapított keretösszeg erejéig kerülhet sor.

1. **Javaslat villamosenergia támogatás bevezetésére**

A támogatás igénybevételének feltételei:

1. a kérelmező háztartása az egyes egyetemes szolgáltatási árszabások meghatározásáról szóló 259/2022. (VII.21.) Korm. rendelet 2. § (1) bekezdésében meghatározott fogyasztási mérték felett vételezett villamosenergiát; valamint
2. akinek 1 vagy 2 fős háztartásában az egy főre jutó havi jövedelem nem haladja meg a 150.000 Ft-ot, több fős háztartás esetén pedig a 114.000 Ft-ot,
3. vagyoni helyzet vizsgálatára nem kerül sor, de kizáró körülmény, ha a kérelmező háztartásában épített medence vagy szauna működik vagy a háztartásban a villamosenergiát napenergiával termelik.

A támogatás időtartama: a kérelem benyújtás hónapjának első napjától (legkorábban 2022. október 1. napjától) 2022. december 31. napjáig.

A támogatás összege: a Korm. rendeletben meghatározott fogyasztási mérték feletti kWh-ként 11 Ft, de legfeljebb havonta 5.000 Ft, kivéve, ha az ingatlan fűtése kizárólag villamosenergiával történik, ebben az esetben havonta legfeljebb 10.000 Ft.

A kérelem benyújtásának módja: rendszeresített formanyomtatványon az alábbi mellékletekkel:

1. a háztartás tagjainak megelőző havi jövedelemigazolása,
2. nyilatkozat a kizáró okok fennállásáról,
3. a kérelmező által ténylegesen lakott ingatlan vonatkozásában, a kérelem benyújtását megelőző hónapra kiállított villamosenergia számla,
4. a kérelmező lakáshasználatának hitelt érdemlő igazolása.

A támogatás folyósítása közvetlenül a szolgáltatóhoz történne, és ugyanazon lakásra csak egy jogosultnak lenne megállapítható azzal, hogy külön lakásnak kell tekinteni a társbérletet és a jogerős bírói határozattal megosztott lakás lakrészeit. Nem állapítható meg villamosenergia támogatás annak a háztartásnak, amely részére gázártámogatás került megállapításra.

A támogatás megszüntetésre kerül:

1. ha a támogatott elhalálozik
2. ha a támogatott elköltözik
3. a támogatott kérelmére,

a fenti körülmények bekövetkezése hónapjának utolsó napjával.

A villamosenergia támogatás bevezetéséhez az Önkormányzat a 2022. évre 50 millió forintot különítene el azzal, hogy a támogatás megállapítására a Közgyűlés által megállapított keretösszeg erejéig kerülhet sor.

A fenti támogatások esetében a jogosult köteles a körülményeiben bekövetkezett változásokat 15 napon belül az eljáró hatóságnak bejelenteni. A jogosultság feltételeinek fennállását az eljáró hatóság a támogatások időtartama alatt folyamatosan ellenőrizheti. A rendeletben meghatározott feltételek hiányában vagy a rendelet megsértésével nyújtott támogatást meg kell szüntetni, és ebben az esetben a háztartás részére a támogatásokat ismételten nem lehet megállapítani. A támogatást jogosulatlanul és rosszhiszeműen igénybevevőt kötelezni kell a támogatás visszafizetésére.

A fűtési támogatás az eredeti szabályozás szerint továbbra is működő támogatási forma, a szociális rendelet szerkezetének változása miatt szerepel a módosító rendeletben.

Tájékoztatom a Tisztelt Közgyűlést, hogy a fenti intézkedések megvalósulását, működését a Munkacsoport folyamatosan figyelemmel kíséri, a beérkezett kérelmek alapján vizsgálja a támogatások jogosultsági feltételeinek rendszerét, és szükség esetén a módosításokra vonatkozó javaslatát (akár a jövedelemhatár, akár a támogatási összeg tekintetében) megteszi.

Az újonnan bevezetendő támogatási formák tervezése során szem előtt tartottuk más önkormányzatok törekvéseit a családok megnövekedett rezsiköltségeinek kompenzálásával kapcsolatban. Székesfehérvár Megyei Jogú Város Önkormányzata 2023. február 28. napjáig biztosít támogatást, egy a Szombathelyen bevezetésre javasoltnál szűkebb támogatotti kör – egyedül élők, a gyermeküket egyedül nevelők és a legalább négy gyermeket nevelő családok - számára.  Székesfehérvár földgáz, villamosenergia és tűzifa vásárláshoz nyújt támogatást. Budapest Főváros Önkormányzata a már meglévő támogatási rendszerét bővíti, havonta legfeljebb 4000 Ft összegű támogatás nyújtása mellett.

1. **Javaslat a gyógyszertámogatás kiszélesítésére**

A jelenlegi szabályozás szerint a gyógyszer- és gyógyászati segédeszköz kiadások viseléséhez nyújtott rendszeres települési támogatásra azon személyek jogosultak, akiknek havi jövedelme egyedül élő esetén az öregségi nyugdíj mindenkori legkisebb összegének 300 százalékát (jelenleg 85.500,-Ft), háztartásban élők esetében az egy főre jutó havi jövedelem a mindenkori nyugdíj legkisebb összegének 250 százalékát (jelenleg 71.250,-Ft), kiskorú gyermeket nevelő háztartásban élők esetében a mindenkori nyugdíjminimum legkisebb összegének 300 százalékát (jelenleg 85.500,-Ft) nem haladja meg. A támogatás havi összege az igazolt költség, legfeljebb 8.000,-Ft, egyedül élő és nyugdíjszerű ellátásban részesülő jogosult esetén legfeljebb 20.000,-Ft.

A támogatás megállapításával kapcsolatos ügyintézés során tapasztaltak alapján, és a növekvő gyógyszer és gyógyászati segédeszköz árakra tekintettel indokolt a támogatás jogosultsági körének kiszélesítése, továbbá a támogatás jelenlegi legfeljebb 8.000,- Ft havi összegének megemelése.

A gyógyszer és gyógyászati segédeszközök jelentette pénzügyi terhek mérséklése céljából a Munkacsoport javaslata, hogy a támogatás jövedelemhatára az egy vagy két fős háztartás esetén az öregségi nyugdíj mindenkori legkisebb összegének 400 százalékára (jelenleg 114.000,-Ft), a támogatás jelenlegi legfeljebb havi 8.000,-Ft összege legfeljebb 12.000,-Ft-ra emelkedjen.

Jóllehet a gyógyszer támogatás jogosultsági feltételeinek és maximális támogatási összegének változása által jelentkező többlet költségvetési forrásigény egzakt módon előre nem jelezhető - mivel a támogatási rendszer természeténél fogva a jogosulti kör, annak pontos szociális helyzete előre nem meghatározható -, a szakmai becslés 10 - 15 millió forintos többletköltséget prognosztizál az előterjesztés szerinti intézkedéshez kapcsolódóan.

1. **Javaslat rendkívüli krízishelyzetek kezelését szolgáló támogatások bővítésére**

Annak érdekében, hogy a rászorulók minél szélesebb köre elérhető legyen, szükséges a szociális területen működő civil szervezetek bevonása a megélhetés-védelemre irányuló tevékenységekbe.  A támogatások minél nagyobb célzottságának elérése érdekében az Önkormányzat

* a Magyar Máltai Szeretetszolgálat Szombathelyi Csoportja,
* a Szociális Szolgáltatók Közhasznú Egyesülete, és
* a „Szombathely Szent Márton városa” Gyebrovszki János Alapítvány részére

szervezetenként 2 millió forintot biztosít.

A támogatás felhasználásának módja: a civil szervezet látókörébe került rászorult személyek és családok pénzbeli vagy természetbeni támogatása.

A támogatás felhasználásának határideje: 2023. június 30.

1. **Javaslat a szociális tűzifa program további támogatására**

Szombathely Megyei Jogú Város Önkormányzata a fatüzeléssel fűtött lakásokban élő, szociálisan rászorult családok részére a fűtési szezonban tűzifát biztosít. A 300 m3 mennyiségű, kályhakész fát a Fogyatékkal Élőket és Hajléktalanokat Ellátó Közhasznú NKft. szállítja ki megközelítően 250 rászoruló család számára. Az elmúlt években a Szombathelyi Erdészeti Zrt. adományként biztosította a rönkfát, amely a FÉHE NKft. munkatársai által került kályhakész feldolgozásra. A szociálisan rászorult családok a Szociális és Lakás Iroda, valamint a Pálos Károly Szociális Szolgáltató Központ és Gyermekjóléti Szolgálat munkatársai látókörébe került családok. A FÉHE NKft-nél a tűzifa mellett korlátlan mennyiségben áll rendelkezésre papír-brikett, amely kevesebb fűtőértékkel bír, viszont hideg időjárás esetén nagy segítséget jelent. Jelenleg a cég telephelyén megközelítően 250 - 300 m3 mennyiségű rönkfa van. A jelentősen megemelkedett rezsiköltség árak miatt az idei évben kiemelten fontos a tűzifamennyiség növelése, ezért indokolt, hogy az Önkormányzat további 3 millió forint támogatást biztosítson a FÉHE Nonprofit Kft. részére tűzifa beszerzésére annak érdekében, hogy több rászorult, szombathelyi család juthasson ingyenesen tűzifához.

1. **Javaslat izzócsere program megvalósítására**

A lakóingatlanok energiahatékonyságának javítása érdekében olyan energiahatékonyság növelő program megvalósítása javasolt piaci szereplő közreműködésével, amelynek eredményeként valamennyi szombathelyi háztartásnak lehetősége lesz térítésmentesen LED izzókra cserélni a jelenleg használt égőket. A program megvalósulása érdekében szükséges, hogy a Közgyűlés hatalmazza fel a polgármestert a pénzügyi kötelezettség vállalását nem igénylő intézkedések megtételére.

1. **Rezsivédelmi regisztrációs adatlap bevezetése**

A lakosság közvetlen megszólítása, a kapcsolattartás megkönnyítése, a különböző támogatási formák, valamint egyéb hasznos információk lakossághoz történő közvetlen eljuttatása érdekében javasolt ún. „rezsivédelmi regisztrációs adatlap” bevezetése. Az adatlap azon adatokat foglalja magában, amelyek egyrészt a fentiekben ismertetett bevezetendő támogatások szempontjából relevánsak, ugyanakkor segítséget nyújthatnak az egyes támogatási formák szükség szerinti korrigálásához, elősegítve a szociális problémák valós élethelyzetekhez igazodó kezelését.

A „rezsivédelmi regisztrációs adatlap” bevezetése az alábbi adattartalommal javasolt:

**„Rezsivédelmi regisztrációs adatlap**

**Személyes adatok:**

Név:..........................................................................................................................

Lakcím:......................................................................................................................

Levelezési cím:………………………………………………………………………………

Telefonszám:..............................................................................................................

E-mail cím:.................................................................................................................

**Háztartás adatai:**

1 főre jutó havi jövedelem a háztartásban[[1]](#footnote-1):

Lakáshasználat jogcíme (tulajdonos/(al)bérlő/egyéb):

Ingatlan alapterülete:

A lakás fűtési módja (gáz/távhő/szilárd tüzelés/villamos energia):

Éves átlagos gázfogyasztás:

Éves átlagos villamos energia felhasználás:

Kijelentem, hogy az adatkezelő rezsivédelmi tanácsadó szolgáltatás igénybevétele során kezelt adatokról szóló adatkezelési tájékoztatóját megismertem, a jelen hozzájárulásomat az adatkezelési tájékoztató elolvasása és értelmezése után, önkéntesen adtam meg, külön kijelentem, hogy tudomással bírok arról, hogy hozzájárulásomat bármikor, jogkövetkezmények nélkül visszavonhatom.

**Szombathely, 2022. ……………….**

**………………………………**

**Aláírás”**

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítás tervezetének előzetes hatásvizsgálata és indokolása az előterjesztés mellékletét képezik.

Kérem a Tisztelt Közgyűlést, hogy az előterjesztést megtárgyalni, a módosító rendeletet és a határozati javaslatokat elfogadni szíveskedjék.

**Szombathely, 2022. szeptember „ ”.**

/: **Dr. Nemény András** :/

**I.**

**HATÁROZATI JAVASLAT**

**…/2022. (IX.9.) Kgy. számú határozat**

1. Szombathely Megyei Jogú Város Közgyűlése a „Javaslat a Megélhetésvédelmi Munkacsoport által javasolt intézkedések megtételére” című előterjesztést megtárgyalta, és a Munkacsoport által javasolt intézkedések bevezetésével egyetért.
2. A Közgyűlés elhatározza, hogy a gázártámogatás bevezetésére az önkormányzat 2022. október 1-től 2023. április 30-ig terjedő időszakra 150 MFt összegű költségvetési forrást biztosít.
3. A Közgyűlés elhatározza, hogy a villamosenergia támogatás bevezetésére az önkormányzat 2022. évi költségvetésében 50 MFt összegű költségvetési forrást biztosít.
4. A Közgyűlés elhatározza, hogy a Magyar Máltai Szeretetszolgálat Szombathelyi Csoportjának, a Szociális Szolgáltatók Közhasznú Egyesületének, és a „Szombathely Szent Márton városa” Gyebrovszki János Alapítványnak szervezetenként 2 MFt összegű költségvetési forrást biztosít rászorult személyek és családok pénzbeli vagy természetbeni támogatása céljából.
5. A Közgyűlés elhatározza, hogy a Fogyatékkal Élőket és Hajléktalanokat Ellátó NKft részére 3 MFt összegű költségvetési forrást biztosít tűzifa vásárlása céljából.
6. A Közgyűlés a „Rezsivédelmi regisztrációs adatlap” bevezetésével egyetért, az adatlapot az előterjesztés szerinti tartalommal jóváhagyja.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Stéger Gábor, a Közgazdasági és Adó Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1. és 6. pont vonatkozásában)

költségvetési rendelet soron következő módosítása (2., 3., 4., 5. pont vonatkozásában)

**II.**

**HATÁROZATI JAVASLAT**

**…/2022. (IX.9.) Kgy. számú határozat**

A Közgyűlés felhatalmazza a polgármestert, hogy az izzócsere program megvalósulása érdekében pénzügyi kötelezettség vállalása nélkül, a szükséges intézkedéseket tegye meg.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal

**III.**

**HATÁROZATI JAVASLAT**

**…/2022. (IX.9.) Kgy. számú határozat**

A Közgyűlés felkéri a polgármestert, hogy a Megélhetésvédelmi Munkacsoport által javasolt intézkedések megvalósulását folyamatosan kísérje figyelemmel, a beérkezett kérelmek alapján vizsgálja a támogatások jogosultsági feltételeinek rendszerét, és szükség esetén a módosításokra vonatkozó javaslatát terjessze a Közgyűlés elé.

**Felelősök:** Dr. Nemény András, polgármester

Dr. László Győző, alpolgármester

/A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** folyamatos

1. Háztartás: egy lakásban együtt lakó személyek közössége [↑](#footnote-ref-1)